Danske arbejdsgivere benytter i stigende grad privatdetektiver til at skygge ansatte.

Det sker for eksempel, når en medarbejder er langtidssygemeldt eller fritstillet, at chefen sender en spion efter dem. Det siger Foreningen Danske Detektiver og Erhvervsefterforskere til Avisen.dk.

"Vi oplever en svag, men støt stigning fra virksomheder, som ønsker overvågning af medarbejdere," siger næstformand Villy Andersen, som selv driver bureauet Shadow Detect.

Privatdetektiverne hyres typisk til at efterforske mistanker om falske sygemeldinger, brud på konkurrenceklausuler, misbrug af firmabiler på gule plader eller brud på loyalitetsforpligtelser for fritstillede medarbejdere.

Lovligt - men støder

Der er ikke noget ulovligt i at overvåge ansatte, så længe det sker på offentlig grund. Alligevel får metoden flere fagforeninger til at rejse børster.

"Det er virkelig anstødeligt, at en arbejdsgiver på et ganske almindeligt ansættelsesforhold tager sådan nogle metoder i brug. Det hører ikke hjemme i Danmark," siger Bent Hansen, der er leder i den juridiske afdeling hos Business Danmark, til Avisen.dk.

Øjnene bliver større

Detektivernes forening anslår, at et par hundrede danskere hvert år overvåges på bestilling af deres arbejdsgiver. Omfanget kommer bag på Peter Breum, der er advokat med speciale i arbejds- og ansættelsesret.

"Grundlæggende strider det imod den danske mentalitet, hvor vi har en høj grad af tillid mellem arbejdsgivere og arbejdstagere. Men der er en tendens til, at overvågning af ansatte stiger - for eksempel med gps og kamera. Og ja, vi ser konkrete sager, hvor der har været brugt privatdetektiver," siger han til Avisen.dk